**Heb. 10:19-25**

**“Ons is saam op ŉ nuwe pad – moedig mekaar aan!”**

*Andries Burger, Pinetown Gemeente, 23 April 2023*

*Sing: Lied 157:1,2; Lied 190:1,2,3; Lied 305:3; Lied 553:1; Lied 523:1.2.3.4; “Vrede”*

Wanneer jy jou geloof bely, dan is dit eintlik die begin van jou eie geloofsreis.

Dit is die begin van jou pelgrimstog deur hierdie wêreld waarin jy ŉ vreemdeling geword het, na jou nuwe vaderland,

die hemelse koninkryk van ons Here en Koning, Jesus Christus, terug by God in die paradys.

Jy is nog lank nie daar nie – die reis begin nou eers...

Soos wanneer jy in die kar klim om Kaapstad toe te ry –

Aan die begin van jou reis verklaar of “bely” jy waarheen jy gaan, maar dan lê die langpad voor om tot daar te reis.

Langs die pad is daar baie gevare en baie mense en dinge wat kan maak dat jy nie die reis daarheen geniet nie, of dat jy nie seker is of jy ooit daar gaan uitkom nie, en wat selfs kan veroorsaak dat jy erg verdwaal...

Maar selfs al het jy al lankal jou geloof bely – dalk 30, 40 of selfs 60 jaar gelede,

dan is jy nog steeds op die pelgrimspad en het jy nog met dieselfde geloofsgevare te doen as ŉ jongmens wat maar pas geloof bely het.

Hoe maak jy seker dat jy in die geloof bly groei en nie moeg word en uitsak nie, want dit gebeur met baie.

Wat is hierdie pelgrimspad waarop ons lewe?

Hoe reis mens op die pad?

En, hoe maak jy seker dat jy nie die pad byster raak nie?

Dit is die boodskap uit **<< Heb. 10:19-25 >>**, kom ons lees dit saam:

Die eindbestemming van ŉ Christen se pelgrimspad deur die hierdie lewe is die allerheiligste heiligdom, terug in die direkte teenwoordigheid van die Almagtige God, in die paradys van die nuwe hemel en nuwe aarde.

Ewige en volmaakte vrede en rus – saligheid...

Maar ons moet onthou dat die mens se sonde daardie pad totaal toegemaak het.

Ons sonde, eers Adam en Eva maar daarna nog elkeen van ons,

het veroorsaak dat God die ganse mensdom uit sy paradys uit verban het, Hy het ons uitgedryf lees ons in Genesis 3.

In ons onheiligheid is daar geen moontlikheid meer om in God se allerheilige teenwoordigheid te wees nie.

Ons sien dit so duidelik in die simboliek van die tabernakel en die tempel in die Ou Testament.

Moses moes ŉ baie spesifieke houtkissie maak en met goud oortrek en God het dit gegee as ŉ simbool van sy teenwoordigheid by sy volk.

Die kissie, of die ark soos dit genoem is, moes hulle in die allerheiligste van die tempel sit, wat daar met ŉ stewige gordyn, die voorhangsel, wat voor die allerheiligste gehang is en die afgesper het sodat geen mens daar kon ingaan nie.

Nét een keer per jaar met op die Groot Versoendag het die hoë priester homself gereinig of gewas soos God voorgeskryf het.

Dan het hy eers ŉ bul geoffer vir sy sonde sodat Hy in die allerheiligste kon ingaan, en daar het hy dan die bloed van ŉ lam geoffer vir die volk se sonde.

Hy moes dit elke jaar doen want die offers van dierebloed kon nooit regtig versoening met God bewerk nie.

Dit was eintlik ŉ teken van die volkome offer wat die Messias eendag sou bring.

En die voorhangsel was soos daardie gerubs in Genesis 3 wat gekeer het dat geen mens in God se teenwoordigheid, in sy allerheiligheid kan kom nie.

Toe die hoë priester Aäron se seuns Nadab en Abihu dit gewaag het om God se beperking te ignoreer en God het hulle onmiddellik met ŉ vuur verteer.

Dit is soos ons in Deur. 4:24 lees dat God ŉ verterende vuur is, en dat die vreeslik is om in die hande te val van die lewende God.

Geen mens kan dit naby God waag nie...

daar is gerubs met vlammende swaarde wat ons uit die paradys hou en

ŉ voorhangsel wat ons skei van sy allerheiligste heiligdom.

Maar toe stuur God die Een wat die slang se kop sou vermorsel;

die saad van Abraham in wie al die nasies geseën sou word;

die dienskneg waarvan Jesaja profeteer het wat al ons sonde en oortredings op Hom sou neem en deur God geslaan en gepynig te word en oor ons sonde deurboor en verbrysel te word.

Die eniggebore Seun van God, Jesus Christus wat mens geword het deur die Maria sonder dat sy omgang met ŉ man gehad het.

Hy wat sy heerlikheid in die hemel prys gegee het om mens te word en

ons ongeregtigheid en sonde vrywillig op Hom te neem, en

daarom ook saam met ons voor die verdoemende versperring van die voorhangsel te staan.

Daar aan die kruis op Golgota is Hy self ons Hoë Priester wat ŉ offer vir ons bring,

maar Hy offer Homself as die lam van God,

sy bloed – sy lewe – offer Hy vrywillig in volkome liefde.

En toe Hy sy volkome offer gebring het en uitroep dat “*dit volbring is*” en Hy sy laaste asem uitblaas en sterf...

toe skeur daardie versperrende voorhangsel in die tempel van bo na onder  
(Mat. 28:51).

Nie soos ŉ mens dit van onder na bo sou moes doen nie – nee,

God skeur die versperring van bo na onder...

Vir Jesus Christus en die elkeen wat in Hom glo is daar nie meer ŉ voorhangsel nie,

Deur sy kruisoffer het Hy volkome versoening bewerk en kan ons nou ingaan na die allerheiligste heiligdom van God...

Geen onheilige sonde meer nie, geen verterende vuur nie, geen straf nie

– dit is uitgewoed en volbring –

Ons het nou versoening en vrede by sy Vader wat ons wat in Hom glo,

nou deur Christus aangeneem het as sy kinders en

ons in sy heiligdom verwelkom.

Dit is waarvan ons in v. 19 gelees het.

Deur Jesus bloed, deur die offer van sy lewe het ons vrye toegang tot die heiligdom,

ons het vrymoedigheid of vertroue om in te gaan

want Jesus het ŉ nuwe weg gebaan om weer by God te kan wees...

ŉ nuwe pad deur die geskeurde voorhangsel ... wat sy liggaam is...

Deur sy pas geskeurde liggaam het Hy vir ons ŉ nuwe pad gemaak om by God in sy heiligdom in te gaan.

*“Ek is die weg en die waarheid en die lewe,* het Jesus in Joh. 14:6 gesê, *Niemand kom na die Vader toe behalwe deur My nie.”*

As jy nie glo in Jesus Christus en in die nuwe weg wat Hy met sy geskeurde liggaam aan die kruis bewerk het nie,

dan is daar vir jou geen nader pad na God en sy heiligdom nie,

dan bly die hel se godverlateheid jou enigste bestemming.

Maar vir elkeen wat in Hom glo,

het Jesus ŉ nuwe pad gemaak en ons reis met vertrou en vrymoedigheid daarop –

want dit is nie ons wat die pad moet maak of in stand hou met ons goeie werke nie.

Jesus het die genade pad klaar gemaak van waar jy is tot by sy heiligdom bestemming – vir elkeen wat in Hom glo en met sy pad reis.

Is dit nie wonderlik nie!

Maak dit jou ook opgewonde?

Dit is die nuwe pad van ons lewensreis met God se heiligdom as ons sekere en allerwonderlikste eindbestemming!

Tweede vraag: Maar hoe moet ons reis of lewe op hierdie nuwe pad wat Christus met sy geskeurde liggaam gebaan het?

Dit leer ons uit v. 22 en 23.

Die nuwe pad is gebaan om tot God te nader, om na Hom toe te gaan.

v.22a Die pad is daar, laat ons dan die pad vat na Hom toe – laat ons tot Hom nader.

Moenie op die lewe se stoep sit en praat en selfs lofsange sing oor die nuwe pad nie.

Nader tot God, reis jou lewe op die nuwe pad wat Jesus deur sy geskeurde liggaam gebaan het.

v. 22b Nie met bybedoelings oor die voordele wat jy dink jy daaruit kan kry nie,

nie vir voorspoed en gesondheid of rykdom nie, nee,

met ŉ opregte hart wat na God toe reis om net maar weer by Hom te wees.

v. 22c Reis op die pad met sekerheid, maak nie saak watter beproewings daar langs die pad sal wees nie.

Reis jou pelgrimspad met sekerheid want jy weet waarheen Christus se nuwe pad lei.

Lewe met sekerheid op sy pad omdat jy weet dat jy jou bestemming sal bereik –

nie omdat jy met jou werke daar moet kom nie maar omdat Jesus die pad klaar gemaak het om daar te kom.

As mens onseker is oor Jesus se nuwe pad, onseker is of dit jou wel by God se heiligdom as bestemming sal bring – dan is dit

omdat jy nie die Here se beloftes ken nie, of

omdat jy Hom nie ken en vertrou nie, of

omdat daar soveel van die lewe se stofpaaie in jou oë waai dat jy nie meer die sekerheid van God se Woord raaksien en onthou nie.

Die sonde waarmee jy nog in hierdie liggaam lewe stoei, en ook jou gewete wat jou daaroor aankla moet jou nie onseker maak nie;

Want met sy verlossing reinig Hy ook jou gewete en Hy was jou liggaam skoon om in sy heiligheid voor God gereken te word.

v.23a Klou was aan die hoop, aan die sekerheid wat ons bely terwyl jy lewe op Jesus se nuwe pad na God se heiligdom.

Jy sal met vrae en uitdagings te doen hê op hierdie nuwe pad –

veral as daar steiltes van beproewing en lyding kom;

veral as daar verleiding van die wêreld langs die pad is waarna jou sondige natuur hunker.

Jy sal met ander mense te doen kry wat van allerhande ander paaie vertel en dit selfs met groot oortuiging uit die Bybel wil bewys, baie daarvan sal heerlike misterie inhou en wonderlike belewings wees – Pas op daarvoor.

Klou vas aan die waarhede soos ons dit uit eeue se ondersoek reeds – en vandag nog steeds – uit die Woord van God self verstaan – ons belydenisskrifte.

Jesus het ŉ nuwe pad gebaan deur sy geskeurde liggaam heen wat vrye, onverhinderde, toegang gee tot die heiligdom van God.

Laat ons dan met vrymoedigheid en sekerheid daarop wandel,

met opregte hart,

met volle geloofsekerheid

terwyl ons vasklou aan die sekerheid wat ons bely want God is getrou,

Hy sal doen wat Hy beloof het.

Nou ken ons die pad en ons weet hoe ons daarop moet reis.

Maar ons weet almal dat die pad soms lank word met baie kronkels en draaie, vol steiltes en afdraaipaadjies en verloklike stilhouplekke.

Daar is sóveel wat ons van Jesus se nuwe pad wil weglok met verleiding agter sondige begeertes aan,

sóveel wat ons wil laat stilhou in moegheid of moedeloosheid as die pad eensaam en moeisaam word.

Daar is veral baie wat jou wil wysmaak dat jy op Jesus se pad kan bly selfs al ignoreer jy die padaanwysings in God se Woord gee...

Dit bring ons by die derde vraag...

Hoe kan ons seker maak, of liewer, hoe wil God hê moet ons seker maak dat ons sal aanhou om reg te reis op die regte en enigste pad wat Jesus deur sy geskeurde liggaam bewerk het?

v.24 sê wat ons moet doen, en v.25 sê wat ons nie moet doen nie.

Wat moet ons doen - baie eenvoudig eintlik...

Ons moet mekaar aanmoedig, eintlik staan daar ons moet geleenthede soek om mekaar aan te spoor, aan te hits tot liefde en goeie werke.

Liefde én goeie werke – want dit is deur die goeie werke wat liefde werk.

Sonder optrede en aksie is liefde net praatjies.

Liefde vir mekaar soos Jesus ons liefgehad het –

om ander se belange bo joune te stel,

om besorgd te wees oor ander se vordering op hulle lewensreis op Jesus se nuwe pad.

Jy sien, nie een van ons reis alleen op hierdie nuwe pad wat Jesus deur sy geskeurde liggaam vir ons oopgebreek het nie.

Ons het mekaar se aanmoediging en aanhitsing nodig anders is die gevaar baie groot dat ons gaan uitsak en agterraak;

dat ons moedeloos gaan word wanneer die opdraandes van beproewing ons uitmergel en ons die blydskap en die vreugde van die reis mis;

dat ons gaan stilhou en afdraai by die wêreld se verleidelikheid en dalk nie eens by die eindbestemming gaan aankom nie...

Dink byvoorbeeld aan die Comrades marathon wat elke jaar voor ons deure plaasvind.

Hoeveel van daardie deelnemers dink jy kan self die pad tussen Durban en Pietermaritzburg voltooi –

ek bedoel sonder dat iemand saam hulle deelneem, en

sonder enigeen langs die pad wat hulle ondersteun en aanmoedig.

As elkeen alleen moes hardloop sonder ander deelnemers en sonder enige toeskouers – sou daar bitter min wees wat klaarmaak.

Maar met soveel wat saam deelneem en mekaar langs die pad aanmoedig en ondersteun, met soveel langs die pad wat aanpor en toejuig is daar verbasend baie wat suksesvol is.

So is dit met die geloofsreis op die nuwe pad van Jesus.

Ons het mekaar se aanmoediging nodig –

aanmoediging wanneer ons besef dat soveel ander ook nog op die pad reis;

aanmoediging deur dit wat ons saam sing;

aanmoediging wanneer ons saam bid, wanneer ons saam luister na God se Woord wat ons herinner aan die wonder van God, en die nuwe pad wat Christus oopgebreek het en die genade om deur die geloof wat die Heilige Gees werk daarop te kan reis;

aanmoediging om mekaar se lief en leed te deel en saam na te dink en te praat oor God se genade en sy barmhartigheid;

aanmoediging om saam uit te sien na die eindbestemming in God se allerheiligste heiligdom.

Daar is mense wat reken dat hulle nie die kerk of die gemeente nodig het om gered te word nie.

Hulle is reg want dit is nie die gemeente wat ŉ nuwe pad oopgebreek het nie – Jesus Christus het dit gedoen. En ons kry daaraan deel deur geloof in Hom alleen.

Maar as jy dink jy het nie ander se aanmoediging en ondersteuning nodig op om hierdie nuwe pad te loop en enduit daarop te volhard – dink weer...

Die skrywers van Spreuke sou nie huiwer om so iemand ŉ dwaas te noem nie.

Wil jy beter weet as die Heilige Gees wat hierdie opdrag in v.24 geïnspireer het?

Of dink jy hierdie Bybel is nie regtig God se Woord nie?

Die oproep om mekaar aan te moedig is nie ŉ suggestie of goeie raad nie –

dit is ŉ opdrag en om dit nie te doen nie is ongehoorsaamheid aan God self.

Jesus is die hoof van die kerk, die kop van sy liggaam. Hoe kan enige orgaan deel hê aan die kop sonder om deel te hê aan die liggaam?

Nee, gelowiges is saam op die nuwe pad wat Christus met sy geskeurde liggaam oopgebreek het tot in die heiligdom van God .

Ons is medereisigers en ons het mekaar se aanmoediging nodig...

Soos in ons tyd was daar destyds ook mense wat die gewoonte gehad het om van die gemeente se byeenkomste af weg te bly.

Sonder enige twyfel is v. 25 ŉ direkte opdrag om te stop daarmee.

By geleentheid kan omstandighede so wees dat jy nie kan kom en deelneem nie.

Maar dit mag nie ŉ gewoonte word nie.

Het jy dan nie die liggaam van Christus lief nie?

Traak dit jou nie dat ander jou aanmoediging nodig het nie?

Raak dit jou nie dat iemand in die gemeente op hulle geloofspad kan uitsak of dit kan byster raak omdat jy nie daar was om hulle aan te moedig nie?

(Soms is woorde nie eens nodig nie, maar deur net daar te wees en te wys dat jy ook nog saam op die pad reis?)

Jesus het in Mat 24:12 gesê dat die minagting van die wet van God sal toeneem, mense sal al minder omgee vir wat God se wil en sy opdragte is, en dan sê Jesus, sal die liefde by baie afkoel.

Om weg te bly van die gemeente se samekomste af is niks anders as liefdeloosheid teenoor ander gelowiges wat jou aanmoediging bitter nodig het.

Dit is niks anders as ongehoorsaamheid aan hierdie opdrag van God en dit wys die minagting vir God se wet waarvan Jesus gepraat het.

Dit pas nie by gelowiges wat op Christus se nuwe pad reis nie – stop daarmee.

Verander jou gewoontes, bring dit in lyn met God se opdrag, en sy liefde in jou vir sy gemeente wat jou baie nodig het.

Of jy pas jou geloof bely het, en of jy dit al donkiejare gelede gedoen het –

die belangrikste ding wat jy kan doen om op jou geloofspad te volhard totdat jy die allerheiligste van God as bestemming bereik – is om die samekomste van die gemeente gereeld by te woon.

Al die ander dinge sal in plek kom as jy dit met vrymoedigheid en ŉ opregte hart doen en aanhou doen.

Daar het jy dit...

Deur Jesus se bloedoffer, deur sy geslagte liggaam het Hy ŉ nuwe pad oopgebreek

sodat ons met vrymoedigheid en sonder vrees kan reis na die allerheiligste heiligdom van God, terug by Hom in die paradys van nuwe hemel en nuwe aarde...

Glo dan in Hom en kom nader saam tot God

met ŉ opregte hart sonder bybedoelings en

in volle geloofsekerheid, sonder dat selfs ons gewete en ons struikeling in sonde ons onseker maak want sy lewensoffer reinig ons daarvan.

Klou vas aan jou geloof en alles wat jy daarvan bely het en die sekerheid daarvan.

Gebruik elke kans om saam te luister en moed te skep uit die aanmoediging in die gemeente en

gaan uit jou pad uit om ander op te beur en aan te hits op Jesus se pad van liefde en goeie werke.

Moenie wegbly nie – ongehoorsaamheid aan God en liefdeloosheid teenoor sy gemeente pas nie by iemand wat op sy nuwe pad reis nie.

Mag daar altyd ander gelowiges op jou en my pad wees hier in die gemeente wat ons aanmoedig terwyl ons ander netso ondersteun.

Mag ons daardeur terwyl ons nog saam reis nou reeds die vrede en blydskap beleef van ons eindbestemming in die allerheiligste heiligdom van God.

Loof en prys God vir hierdie nuwe pad van versoening en verlossing wat Hy deur Jesus Christus se geskeurde liggaam bewerk het.

Amen